Projekts

2017.gada Rīkojums Nr.

Rīgā (prot. Nr. .§)

### Par Rīgas Pedagoģijas un izglītības vadības akadēmijas likvidāciju

 1. Saskaņā ar Augstskolu likuma 11.panta otro daļu ar 2017.gada 31.augustu likvidēt Izglītības un zinātnes ministrijas padotībā esošo valsts dibināto izglītības iestādi, atvasinātu publisku personu – Rīgas Pedagoģijas un izglītības vadības akadēmiju (turpmāk – akadēmija), pievienojot to valsts dibinātai izglītības iestādei, atvasinātai publiskai personai – Latvijas Universitātei.

2. Noteikt, ka pēc akadēmijas likvidācijas Latvijas Universitāte:

2.1. pārņem akadēmijas pirmā līmeņa profesionālās augstākās izglītības programmas “Pirmsskolas izglītības skolotājs”, profesionālās bakalaura studiju programmas “Izglītības darba vadītājs un viena mācību priekšmeta skolotājs”, profesionālās bakalaura studiju programmas “Sākumskolas skolotājs ar tiesībām mācīt vienu priekšmetu pamatskolā”, kopīgās profesionālās bakalaura studiju programmas “Sākumskolas un pamatskolas mācību priekšmetu skolotājs” (kopīga ar Liepājas Universitāti), profesionālās bakalaura studiju programmas “Skolotājs”, profesionālās bakalaura studiju programmas “Vidējās izglītības bioloģijas skolotājs un pamatizglītības dabaszinību skolotājs”, profesionālās maģistra studiju programmas “Organizācijas vadība”, profesionālās maģistra studiju programmas “Pedagoģija”, otrā līmeņa profesionālās augstākās izglītības studiju programmas “Skolotājs”, kopīgās maģistra studiju programmas “Eiropas izglītības vadība” (kopīga ar Lietišķās vadības universitāti (Vācija), Lincas Privāto pedagoģijas universitāti (Austrija), Privāto universitāti Zīburgas pils (Austrija)), doktora studiju programmas “Pedagoģija”, bakalaura studiju programmas “Psiholoģija”, profesionālās maģistra studiju programmas “Psiholoģija”, pirmā līmeņa profesionālās augstākās izglītības programmas “Cilvēkresursu/Biroja administrēšana”, pirmā līmeņa profesionālās augstākās izglītības programmas “Komercdarbības organizācija”, profesionālās bakalaura studiju programmas “Komercdarbība un uzņēmumu vadība”, profesionālā bakalaura studiju programmas “Personāla vadība” un pirmā līmeņa profesionālās augstākās izglītības programmas “Darba aizsardzība” īstenošanu, kā arī darba tiesiskās attiecības ar minēto studiju programmu īstenošanā iesaistīto akadēmijas akadēmisko un vispārējo personālu;

2.2. nodrošina akadēmijas filiālēs īstenoto studiju programmu īstenošanu filiālēs Alūksnē, Bauskā, Cēsīs, Jēkabpilī, Kuldīgā, Madonā, Tukumā, Ventspilī un minēto filiāļu attīstību.

3. Noteikt, ka pēc akadēmijas likvidācijas Jāzepa Vītola Latvijas Mūzikas akadēmija pārņem akadēmijas profesionālās bakalaura studiju programmas “Deju un ritmikas skolotājs”, profesionālās bakalaura studiju programmas “Mūzikas skolotājs”, profesionālās maģistra studiju programmas “Dejas pedagoģija” un profesionālās maģistra studiju programmas “Mūzikas pedagoģija” īstenošanu, kā arī akadēmijas funkcijas, tiesības, saistības, prasības, finanšu līdzekļus, mantu (izņemot nekustamo īpašumu), lietvedību un arhīvu attiecībā uz minētajām studiju programmām un darba tiesiskās attiecības ar minēto studiju programmu īstenošanā iesaistīto akadēmijas akadēmisko un vispārējo personālu.

4. Noteikt, ka Latvijas Universitāte papildu šā rīkojuma 2.punktā minētajam pārņem akadēmijas īpašumā esošo nekustamo īpašumu (nekustamā īpašuma kadastra Nr.0100 093 2042) – zemes vienību (zemes vienības kadastra apzīmējums 0100 093 2042) – Jūrmalas gatvē 60, Rīgā un tās akadēmijas funkcijas, tiesības, saistības, prasības, finanšu līdzekļus, mantu, lietvedību un arhīvu, kas nav noteiktas šā rīkojuma 3.punktā.

5. Izglītības un zinātnes ministrijai nodrošināt, ka akadēmijas studējošajiem, kas pēc akadēmijas likvidācijas turpina studijas Banku augstskolā, Banku augstskolas Uzņēmējdarbības koledžā, Rīgas Tehniskajā universitātē, Liepājas Universitātē, Ventspils Augstskolā, Vidzemes Augstskolā, Rēzeknes Tehnoloģiju akadēmijā, Daugavpils Universitātē studiju programmā, kas pēc veida, iegūstamās profesionālās kvalifikācijas un grāda atbilst attiecīgajai akadēmijas studiju programmai, visu studiju laiku netiek mainīti studiju finansēšanas nosacījumi:

5.1. par valsts budžeta līdzekļiem sekmīgi studējošajiem nodrošinot no valsts budžeta finansētas studiju vietas;

5.2. par maksu sekmīgi studējošajiem nosakot tādu pašu studiju maksu kā attiecīgajā akadēmijas studiju programmā.

6. Izglītības un zinātnes ministrijai līdz 2017.gada 1.martam izveidot akadēmijas likvidācijas komisiju, iekļaujot tajā akadēmijas, Izglītības un zinātnes ministrijas, Latvijas Universitātes, Kultūras ministrijas un Jāzepa Vītola Latvijas Mūzikas akadēmijas pārstāvjus. Likvidācijas komisijai:

6.1. līdz 2017.gada 1.maijam sastādīt un iesniegt izglītības un zinātnes ministram apstiprināšanai akadēmijas likvidācijas plānu;

6.2. līdz 2017.gada 1.jūlijam, piesaistot neatkarīgu auditoru, nodrošināt akadēmijas materiālo un finanšu līdzekļu inventarizāciju, noteikt kustamās mantas vērtību, prasību un saistību apjomu, kā arī atbilstoši nododamo studiju programmu turpmākai īstenošanai nodrošināt akadēmijas finanšu līdzekļu pārdali, mantas, lietvedības un arhīva nodošanu Latvijas Universitātei un Jāzepa Vītola Latvijas Mūzikas akadēmijai;

6.3. līdz 2017.gada 29.septembrim nodrošināt slēguma bilances sastādīšanu.

7. Akadēmijai:

7.1. nodrošināt apstiprinātajā akadēmijas likvidācijas plānā akadēmijai noteikto uzdevumu izpildi;

7.2. nodrošināt, lai 2017./2018.akadēmiskajā gadā akadēmijā netiktu uzņemti jauni studējošie.

8. Ar likvidāciju saistītos izdevumus segt no Izglītības un zinātnes ministrijas budžeta programmas 03.00.00 “Augstākā izglītība” apakšprogrammā 03.01.00 “Augstskolas” apstiprinātajiem valsts budžeta līdzekļiem 2017.gadam.

9. Ņemot vērā, ka akadēmijas likvidācijas rezultātā Ministru kabineta 2010.gada 9.jūnija rīkojuma Nr.321 “Par valsts nekustamo īpašumu nodošanu Rīgas Pedagoģijas un izglītības vadības akadēmijas valdījumā” (turpmāk – rīkojums Nr.321) 1.punktā norādītie nekustamie īpašumi netiks izmantoti akadēmijas funkciju īstenošanai, saskaņā ar rīkojuma Nr.321 4.punktu pārņemt bez atlīdzības valsts īpašumā un nodot Izglītības un zinātnes ministrijas valdījumā:

9.1. nekustamo īpašumu (nekustamā īpašuma kadastra Nr.0100 593 0182) – būvi (būves kadastra apzīmējums 0100 093 2031 001) – Imantas 7.līnijā 1, Rīgā;

9.2. nekustamo īpašumu (nekustamā īpašuma kadastra Nr.4201 005 1608) – zemes vienību 1249 m2 platībā (zemes vienības kadastra apzīmējums 4201 005 1608) un divas būves (būvju kadastra apzīmējumi 4201 005 1608 001 un 4201 005 1608 002) – Lielajā Katrīnas ielā 2, Cēsīs, Cēsu novadā;

9.3. nekustamo īpašumu (nekustamā īpašuma kadastra Nr.4201 005 1609) – zemes vienību 545 m2 platībā (zemes vienības kadastra apzīmējums 4201 005 1609) – Lielajā Katrīnas ielā 4, Cēsīs, Cēsu novadā.

10. Izglītības un zinātnes ministrijai šā rīkojuma 9.punktā minētos nekustamos īpašumus normatīvajos aktos noteiktajā kārtībā ierakstīt zemesgrāmatā uz valsts vārda Izglītības un zinātnes ministrijas personā, vienlaikus dzēšot Rīgas pilsētas Vidzemes priekšpilsētas tiesas Zemesgrāmatu nodaļas Rīgas pilsētas zemesgrāmatas nodalījuma Nr.1000 0043 2799 II daļas 2.iedaļas ierakstu Nr.1.1., Cēsu rajona tiesas Zemesgrāmatu nodaļas Cēsu pilsētas zemesgrāmatas nodalījuma Nr.1000 0045 5876 II daļas 2.iedaļas ierakstu Nr.1.1. un Cēsu rajona tiesas Zemesgrāmatu nodaļas Cēsu pilsētas zemesgrāmatas nodalījuma Nr.1000 0045 4994 II daļas 2.iedaļas ierakstu Nr.1.1.

11. Saskaņā ar Publiskas personas mantas atsavināšanas likuma 42.panta pirmo daļu un 43.pantu atļaut Izglītības un zinātnes ministrijai šā rīkojuma 9.punktā minētos nekustamos īpašumus nodot bez atlīdzības Latvijas Universitātes īpašumā, lai nodrošinātu izglītības un zinātnes funkciju īstenošanu.

12. Latvijas Universitātei šā rīkojuma 9.punktā minētos nekustamos īpašumus bez atlīdzības nodot valstij, ja tie vairs netiek izmantoti šā rīkojuma 11.punktā minēto funkciju īstenošanai.

13. Latvijas Universitātei, nostiprinot zemesgrāmatā īpašuma tiesības uz šā rīkojuma 9.punktā minētajiem nekustamajiem īpašumiem:

13.1. norādīt, ka īpašuma tiesības nostiprinātas uz laiku, kamēr Latvijas Universitāte nodrošina šā rīkojuma 11.punktā minēto funkciju īstenošanu;

13.2. ierakstīt atzīmi par aizliegumu atsavināt šā rīkojuma 9.punktā minētos nekustamos īpašumus un apgrūtināt tos ar hipotēku.

14. Šā rīkojuma 13.2.apakšpunktā minēto aizliegumu – apgrūtināt šā rīkojuma 9.punktā minētos nekustamos īpašumus ar hipotēku – nepiemēro, ja šā rīkojuma 9.punktā minētie nekustamie īpašumu tiek ieķīlāti par labu valstij (Valsts kases personā), lai apgūtu Eiropas Savienības fondu līdzekļus.

15. Atbalstīt apropriācijas pārdali no Izglītības un zinātnes ministrijas budžeta apakšprogrammas 03.01.00 “Augstskolas” 132 831 EUR apmērā 2017.gadā uz Kultūras ministrijas budžeta programmu 20.00.00 “Kultūrizglītība”, lai Jāzepa Vītola Latvijas Mūzikas akadēmija turpinātu īstenot pārņemtās akadēmijas studiju programmas mūzikas un deju pedagoģijā saskaņā ar šā rīkojuma 3.punktu.

16. Kultūras ministrijai un Izglītības un zinātnes ministrijai normatīvajos aktos noteiktā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši šā rīkojuma 15.punktā noteiktajam.

17. Finanšu ministram normatīvajos aktos noteiktajā kārtībā informēt Saeimu par šā rīkojuma 15.punktā minēto apropriācijas pārdali un pēc Saeimas atļaujas saņemšanas veikt apropriācijas pārdali.

18. Atbalstīt pārdali no Izglītības un zinātnes ministrijas budžeta apakšprogrammas 03.01.00 “Augstskolas” 340 127 EUR apmērā 2018.gadā, 340 127 EUR apmērā 2019.gadā, 340 127 EUR apmērā 2020.gadā un turpmāk ik gadu uz Kultūras ministrijas budžeta programmu 20.00.00 “Kultūrizglītība”, lai Jāzepa Vītola Latvijas Mūzikas akadēmija turpinātu īstenot pārņemtās akadēmijas studiju programmas mūzikas un deju pedagoģijā saskaņā ar šā rīkojuma 3.punktu.

19. Kultūras ministrijai un Izglītības un zinātnes ministrijai normatīvajos aktos noteiktā kārtībā sagatavot un iesniegt Finanšu ministrijā pieprasījumu budžeta bāzes 2018.-2020.gadam precizēšanai atbilstoši šā rīkojuma 18.punktā noteiktajam.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

24.01.2017.

1219

L.Upīte, 67047816

Linda.Upite@izm.gov.lv